কলারোয়া সীমান্তে পথে ফেনসিডিল পাচারের ধুম পড়ে গেছে। প্রতিদিন হাজার হাজার বোতল ফেনসিডিল দেশের অভ্যন্তরে প্রবেশ করছে। ফেনসিডিলের নেশায় বুদ হয়ে তরুণ ও যুবসমাজ নানা প্রকার অপরাধে জড়িয়ে পড়ছে। ফলে গ্রামগঞ্জের সামাজিক স্থিতিশীলতা পর্যন্ত বিনষ্ট হচ্ছে। সীমান্তের একাধিক নির্ভরযোগ্য সূত্রে জানা গেছে, রাতের বেলায় সীমান্তের চোরাই পথে পাচার হয়ে আসছে ফেনসিডিলের চালান। চোরাচালানে সহায়তার উদ্দেশ্য নিয়ে কিছু সিন্ডিকেট এজেন্ট সীমান্তে টহলরত বিজিবি সদস্যের বিভিন্ন উপঢৌকন দিয়ে, ভালো খাওয়ার দিয়ে সখ্য গড়ে তুলে। প্রয়োজনের সময় সিন্ডিকেট এজেন্ট টহলরত বিজিবি সদস্যদের নানা অপকৌশলে ব্যস্ত রেখে ফেনসিডিলের চালান পাচার করে আনছে। বিশেষ করে সিন্ডিকেট এজেন্টরা বিজিবি’র সঙ্গে চোরাই পথে গরু আনার নাম করে সীমান্তে অবস্থান নিয়ে বা ভারতে প্রবেশ করে সুযোগ বুঝে ফেনসিডিলের চালান পাচার করে আনছে। কলারোয়ার কেড়াগাছির চারাবাড়ি সীমান্তে, রথখোলা সীমান্তে, গাড়াখালী সীমান্ত পথে, দক্ষিণ ভাদিয়ালী সীমান্ত পথে, উত্তর ভাদিয়ালী সীমান্ত পথে, চান্দা সীমান্ত পথে, বড়ালী সীমান্ত পথে, হিজলদী ভদ্রশাল সীমান্ত পথে, হিজলদী শিশুতলা সীমান্ত পথে, সুলতানপুর তালসারি সীমান্ত পথে, গোয়ালপাড়া আমবাগান দিয়ে, চান্দুড়িয়া গাড়ালবাড়ি সীমান্ত পথে ফেনসিডিলের চালান পাচার হয়ে আসছে। সূত্র মতে, রাতের আঁধারে এসব ফেনসিডিল সীমান্ত সন্নিকটস্থ কাকডাঙ্গা প্রাইমারি স্কুল এলাকায়, মুক্তিবাড়ি এলাকায়, বোয়ালিয়া রাস্তায়, পাচপোতা রাস্তায়, কোমরপুর ব্রিজসংলগ্ন রাস্তায়, সিংগার রাস্তায়, ন’কাটি বিলের রাস্তায়, রামভদ্রপুর রাস্তায়, বড়ালী গ্রামের রাস্তায়, সুলতানপুর রাস্তায় মাইক্রো, প্রাইভেট বা ট্রাক, পিকআপে ভরে দেশের অভ্যন্তরে নিয়ে যাওয়া হচ্ছে।